רותם סלע

נעוריה

סלע נולדה בקריית חיים, הצעירה מבין שתי אחיות. אמה מחנכת ומורה לגאוגרפיה ואביה מנכ"ל חברה לציוד רפואי. למדה בבית הספר "תיכון קריית חיים", והייתה שחקנית כדורעף בנבחרת בית הספר. בגיל 15 אותרה על ידי סוכן הדוגמניות רוברטו בן שושן, והצטלמה לפרסומת לעדשות ולרשתות האופנה "הוניגמן" ו-"TNT". כאשר הייתה בת 17 עברה עם משפחתה לקיסריה. 
השתתפה בעונה החמישית של שמש בתור החברה של זואי. בשנת 2000 השתתפה בתחרות "נערת השנה" של "מעריב לנוער" אך לא העפילה לשלב הגמר.
התגייסה לצה"ל ושירתה כפקידה בחיל הים בבסיס הקריה. במהלך שירותה הצבאי דגמנה את הוראות ההופעה והלבוש של חיל הים. לאחר שיחרורה מהצבא, בגיל 20 עברה לגור בתל אביב. כשהייתה בת 21 למדה משחק אצל משה איבגי, אך נשרה אחרי מספר שיעורים, ובגיל 23 חזרה לדגמן. באותה שנה (2006) החלה ללמוד לימודי תואר ראשון במשפטים ומנהל עסקים במרכז הבינתחומי הרצליה, והוסמכה כעורכת דין.

קריירה

ב-2005, לאחר שירותה הצבאי, שבה להצטלם לקמפיינים של "רנואר", "נעלי מרקו" ורשת התכשיטים "נו האוס". ב-2006 הובילה את הקמפיין של רשת ההלבשה התחתונה "גו אנדר". באותה שנה הצטרפה לתוכנית "ערב טוב עם גיא פינס" ככתבת לאחר פרישתו של חיים אתגר. שימשה כפרזטורית של חברת "לוצי". במקביל, הצטלמה לרשתות ו"סטפיה". בנוסף, שיחקה בתור חמוטל ב"האלופה".
הצטלמה ב-2007 לסדרת הדרמה "על קצות האצבעות" ששודרה בערוץ 2. בנוסף השתתפה בתפקיד קטן בסרט האמריקאי "אל תתעסק עם הזוהן".
ב-2008 השתתפה בעונה הרביעית של "רוקדים עם כוכבים", והודחה שנייה. באותה שנה החלה לשחק בהצגה "הצ'אט ועונשו" בבימויו של שלום אסייג. בנוסף היא החליפה את שירה קצנלנבוגן כמגישה בתוכנית "ד.צ 24" בערוץ המוזיקה.
בשנת 2010 שודרה הסדרה הקומית "אבודים באפריקה", בה השתתפה. ועל תפקיד זה זכתה בפרס השחקנית הטובה ביותר מטעם האקדמיה לטלוויזיה. גם בעונה השנייה הייתה מועמדת לפרס האקדמיה לטלוויזיה לשנת 2011 בקטגוריית "השחקנית הטובה ביותר". ב-2011 הנחתה את התוכנית "הסטייליסטים – קרב אופנה" בהוט בידור ישראלי.
ב-2013 השתתפה בעונה הרביעית של הסדרה "הבורר". כן, החלה להופיע בסדרה "להיות איתה" שהחלה את שידוריה באותה שנה, ובה גילמה כשחקנית ראשית את נועה הולנדר, זאת לצד אביב אלוש. בנוסף הצטלמה לרשת ההנעלה "סקופ".
בדצמבר 2014 החלה להנחות את העונה השנייה של תוכנית הריאליטי "הכוכב הבא" לצד אסי עזר לאחר פרישתה של אסתי גינזבורג, בשנת 2015 שימשה כפרזנטורית של מעצבת התכשיטים מיכל נגרין, ובדצמבר 2015 שבה להנחות לצדו של אסי עזר את העונה השלישית של "הכוכב הבא לאירוויזיון". ביולי 2016 חתמה על חוזה ארוך טווח ב"קשת" שלפיו תוביל פרויקטים בזכיינית.
גילמה את אליס לצדו של עופר שכטר בסרט "גאליס - קונקט", המבוסס על סדרת הנוער "גאליס".
ביוני 2017 החלה להנחות לצד עזר גם את התוכנית "רק רוצים לרקוד".
בשנת 2018 החלה להנחות עם עזר גם את "נינג'ה ישראל" בקשת 12, לצד השדרנים ניב רסקין ורותם ישראל. ובאותה שנה הצטלמה למיני סדרה "אוטונומיות" בה גילמה את בלומי, אשתו של ברוידא (אסי כהן), גיבור הסדרה.
מ-2018 היא הפרזנטורית של "קסטרו" (עם אביב אלוש), ושל מזגני "טורנדו".
שיחקה בסדרה הקומית "הפסיכולוגית", שעלתה לראשונה ביוטיוב, בתור ליאת, המזכירה במשרד הפיננסי; ביולי 2018 עלתה הסדרה בערוץ כאן 11.
במרץ 2019, במהלך מערכת הבחירות לכנסת העשרים ואחת עלתה לדיון שאלת השתתפותן של מפלגות ערביות בקואליציה עתידית. סלע כתבה על כך באינסטגרם: "מתי לעזאזל מישהו בממשלה הזו ישדר לציבור שישראל היא מדינת כל אזרחיה, וכל בני האדם נולדו שווים? גם הערבים רחמנא ליצלן הם בני אדם". דבריה עוררו תגובות רבות בעד ונגד, כולל של ראש ממשלת ישראל, בנימין נתניהו, שכתב: "ישראל היא לא מדינת כל אזרחיה. לפי חוק יסוד הלאום שהעברנו, ישראל היא מדינת הלאום של העם היהודי - ושלו בלבד". בראיון לידיעות אחרונות סיפרה שפגשה את ראש הממשלה במסיבת יום ההולדת של היחצ"ן רני רהב וכי הם שוחחו ארוכות על הנושא ובסופו נתניהו הסכים איתה.

חיים אישיים

בשנת 2008 החלה לצאת עם אריאל רוטר,
בנם של אתי וגבי רוטר, בעלי הרשת "קסטרו מודל". במאי 2010 התחתנו השניים, ולזוג שלושה ילדים. הם מתגוררים בצפון הישן של תל אביב.
בנובמבר 2015 הגדירה עצמה בראיון לעיתון "פנאי פלוס" כצמחונית זה שמונה שנים, ו-90% טבעונית.